b'\n_START_ARTICLE_\nGij\xc3\xb3n\n_START_SECTION_\nHist\xc3\xb2ria\n_START_PARAGRAPH_\nEls primers testimoniatges de pres\xc3\xa8ncia de l\'home en el que avui dia coneixem com a municipi \xe2\x80\x94 consell a Ast\xc3\xbaries \xe2\x80\x94 de Gij\xc3\xb3n se situen al Mont Deva, on existeixen una s\xc3\xa8rie de t\xc3\xbamuls (primitius soterraments) i al Mont Areo, on existeix un conjunt dolm\xc3\xa8nic neol\xc3\xadtic considerat com el m\xc3\xa9s important del nord d\'Espanya. _NEWLINE_L\'any 1990 unes prospeccions arqueol\xc3\xb2giques van permetre descobrir 30 d\xc3\xb2lmens, repartits entre dos sectors diferents: Los Llanos i Les Huelgues de San Pablo, que segons l\'investigador M.A. De Blas estan agrupats seguint un "cert ordre monumental"._NEWLINE_Successives campanyes arqueol\xc3\xb2giques han perm\xc3\xa8s l\'estudi d\'un t\xc3\xbamul a l\'\xc3\xa0rea de San Pablo i dos m\xc3\xa9s a la zona del Llano. De tipologia diferenciada, dos d\'ells presenten c\xc3\xa0meres de planta rectangular i l\'altre presenta planta trapezo\xc3\xafdal amb un petit corredor precedint-lo. Aquest \xc3\xbaltim \xc3\xa9s un cas interessant, ja que no \xc3\xa9s freq\xc3\xbcent trobar d\xc3\xb2lmens de corredor a l\'\xc3\xa0rea del Cant\xc3\xa0bric. Aquest conjunt dolm\xc3\xa8nic data de l\'any 5000 aC._NEWLINE_Va ser un primitiu poblat astur, de la gent dels cil\xc3\xbarnics, situat a la Campa Torres des del segle VI aC. Posteriorment els seus habitants es van traslladar, ja sota dominaci\xc3\xb3 romana, a la pen\xc3\xadnsula de Cimadevilla (segle I aC). La dominaci\xc3\xb3 romana comen\xc3\xa7a amb la conquesta de la ciutat per part de Sext Appuleu, sent lliurats honors pel senat de Roma a Sext Appuleu, i aquest en agra\xc3\xafment va erigir un monument (prop de l\'ancoratge de Torres) assenyalant la seva vict\xc3\xb2ria i dedicat a J\xc3\xbapiter, i tamb\xc3\xa9 a August, sent aquesta ciutat coneguda a partir de llavors per Gigia._NEWLINE_Sota domini rom\xc3\xa0 la ciutat va seguir creixent, i de la mateixa manera que havia atret els comerciants cartaginesos, va atreure tamb\xc3\xa9 els romans per la riquesa dels seus minerals, la fusta, la qualitat de les seves pedreres i fins i tot per la manufactura d\'una de les begudes m\xc3\xa9s populars de l\'Imperi (una barreja de vi, peix i sal), comptant la ciutat fins i tot amb termes._NEWLINE_Va ser capital dels dominis musulmans transcant\xc3\xa0brics sota comandament de Muza ibn Nusayr amb un destacament de tropes a Gij\xc3\xb3n i a algun punt clau (a causa del baix nombre de tropes que havien creuat l\'estret) deixant la resta del territori amb m\xc3\xa9s autonomia. La dominaci\xc3\xb3 va durar des de 713 (aprox.) fins 718-722 (inici de la revolta, fins a la vict\xc3\xb2ria de Covadonga) amb la guerra d\'expulsi\xc3\xb3 dels musulmans i de Mussa pel rei Pelai._NEWLINE_Fou assetjada el 1352 per Pere I el cruel i el 1395 es produ\xc3\xad la destrucci\xc3\xb3 de la ciutat per Enric III de Castella, que acab\xc3\xa0 amb la revolta d\'Alfonso Enr\xc3\xadquez. Va ser un port comercial des de principis del segle\xc2\xa0xvi. El 1782 van comen\xc3\xa7ar les obres de construcci\xc3\xb3 de la carretera a Castella que trigaria 50 anys a completar-se. Des de la Primera Guerra Carlina s\'exportava des del seu port el carb\xc3\xb3 de l\'interior d\'Ast\xc3\xbaries. L\'arribada del ferrocarril va afavorir l\'establiment d\'una s\xc3\xa8rie d\'ind\xc3\xbastries aliment\xc3\xa0ries (mantega, xocolata, cervesa, sidra, etc.), f\xc3\xa0briques de terrissa, tabacs, siderometal\xc2\xb7l\xc3\xbargiques, etc. La definitiva industrialitzaci\xc3\xb3 de la vila es va produir despr\xc3\xa9s de l\'impuls inversor del 1898. Poc despr\xc3\xa9s el port comercial es traslladava a El Musel en ser insuficients les successives ampliacions del vell port i es creaven drassanes que a poc a poc estan sent reestructurades._NEWLINE_Tamb\xc3\xa9 fou un important centre anarcosindicalista i socialista, bressol de destacats militants de la CNT com Avelino Gonz\xc3\xa1lez Mallada, Eleuterio Quintanilla i Segundo Blanco. Es va aixecar en armes de forma revolucion\xc3\xa0ria contra el govern leg\xc3\xadtim de la Rep\xc3\xbablica, amb els radicals i la CEDA l\'octubre del 1934. Amb l\'esclat de la Guerra Civil, el 18 de juliol del 1936, la ciutat i els seus habitants es van mantenir fidels al govern leg\xc3\xadtim i es form\xc3\xa0 el Comit\xc3\xa8 de Guerra de Gij\xc3\xb3n amb majoria anarquista, mentre que l\'ex\xc3\xa8rcit es va unir al cop d\'estat. La rebel\xc2\xb7li\xc3\xb3 no va poder ser dominada fins al mes d\'agost. Posteriorment la vila va ser la capital del Consell Interprovincial d\'Ast\xc3\xbaries i Lle\xc3\xb3 \xe2\x80\x94 que s\'acabaria declarant sobir\xc3\xa0 convertint-se en el Consell Sobir\xc3\xa0 d\'Ast\xc3\xbaries i Lle\xc3\xb3 \xe2\x80\x94 fins a l\'ocupaci\xc3\xb3 de la ciutat el 20 d\'octubre del 1937 per les tropes rebels del general Franco._NEWLINE_La sider\xc3\xbargia \xc3\xa9s la principal ind\xc3\xbastria des de finals del segle\xc2\xa0xix i sobretot amb la creaci\xc3\xb3 d\'Uninsa el 1971 a partir de la fusi\xc3\xb3 de les f\xc3\xa0briques de Moreda i Mieres i la seva posterior uni\xc3\xb3 amb Ensidesa, convertida despr\xc3\xa9s juntament amb Alts Forns de Biscaia en Aceralia, per a integrar-se a la fi del segle\xc2\xa0xx en el grup europeu Arcelor al costat de la luxemburguesa Arbed i la francesa Usinor.\n_START_SECTION_\nGeografia\n_START_PARAGRAPH_\nEl consell est\xc3\xa0 situat a la costa central asturiana, entre 0 i 672 metres sobre el nivell del mar (La Pe\xc3\xb1a los Cuatro Xueces), limitant a l\'oest amb Carre\xc3\xb1o, a l\'est amb Villaviciosa i al sud amb Siero i Llanera. Est\xc3\xa0 molt a prop de les altres dues principals ciutats asturianes, Oviedo/Uvi\xc3\xa9u i Avil\xc3\xa9s._NEWLINE_La ciutat est\xc3\xa0 situada en el tram costaner central del concejo, en una badia dividida per la pen\xc3\xadnsula de Cimadevilla (nucli antic) que separa la platja de San Lorenzo a l\'est, del port esportiu, platges de Poniente i Arbeyal, drassanes i port d\'El Musel, a l\'oest.\n_START_SECTION_\nVies d\'acc\xc3\xa9s\n_START_PARAGRAPH_\nLes principals vies d\'acc\xc3\xa9s s\xc3\xb3n les autopistes A-66 (Ruta de La Plata), A-8 (Autopista del Cant\xc3\xa0bric) i AS-1 (Autovia Minera). Amb tren, Xix\xc3\xb3n t\xc3\xa9 comunicacions di\xc3\xa0ries amb ciutats com Madrid, Alacant, Ferrol i Barcelona. Tamb\xc3\xa9 arriben creuers al Port de Xix\xc3\xb3n, El Musel.\n_START_SECTION_\nClima\n_START_PARAGRAPH_\nEl clima \xc3\xa9s atl\xc3\xa0ntic. Els estius s\xc3\xb3n c\xc3\xa0lids, amb una barreja de dies assolellats i ennuvolats. A l\'hivern el clima \xc3\xa9s suau, bastant pluj\xc3\xb3s i vent\xc3\xb3s, tot i que de vegades el clima fred del nord i d\'Ast\xc3\xbaries es deixa notar al nivell del mar amb neu.\n_START_SECTION_\nHer\xc3\xa0ldica i vexil\xc2\xb7lologia\n_START_PARAGRAPH_\nL\'escut de Xix\xc3\xb3n \xc3\xa9s la imatge del Rei Pelai brandant la Creu de la Vict\xc3\xb2ria sobre camp de plata. La bandera de Xix\xc3\xb3n \xc3\xa9s l\'assignada a la Prov\xc3\xadncia Mar\xc3\xadtima de Gij\xc3\xb3n el 1845, amb l\'escut de Xix\xc3\xb3n al centre.\n_START_SECTION_\nCultura\n_START_PARAGRAPH_\nL\'activitat cultural \xc3\xa9s molt \xc3\xa0mplia i fa especial \xc3\xa8mfasi en la formaci\xc3\xb3 p\xc3\xbablica. Des de 1981 existeix una Universitat Popular amb tallers i cursos, aix\xc3\xad com una xarxa de centres socials i biblioteques a cada barri. Tenen especial import\xc3\xa0ncia l\'Ateneu Obrer de Gij\xc3\xb3n, una entitat cultural amb m\xc3\xa9s de cent anys de hist\xc3\xb2ria, i l\'Antic Institut Jovellanos._NEWLINE_Es realitzen activitats culturals tot l\'any, que augmenten considerablement durant els mesos d\'estiu, sobretot a l\'agost per les festes de Bego\xc3\xb1a (15 d\'agost), amb festes, m\xc3\xbasica i teatre, que complementen la programaci\xc3\xb3 cont\xc3\xadnua del Teatre Municipal Jovellanos. Destaquen el Festival Internacional de Cinema de Gij\xc3\xb3n, la Setmana Negra, el Sal\xc3\xb3 del Llibre Iberoameric\xc3\xa0 i els grans concerts. A la vila han actuat The Kinks, Paul McCartney, Rolling Stones, B.B. King, Bob Dylan, REM, Tina Turner, David Bowie, Prince, Bruce Springsteen, Elvis Costello, Stray Cats, Miles Davis, Sting, Dire Straits, Bon Jovi, Scorpions, Manowar, Oasis, Sepultura, Slipknot, Iron Maiden o Sonic Youth._NEWLINE_Jos\xc3\xa9 Luis Garci va gravar a principis de la d\xc3\xa8cada de 1980 la major part de Volver a empezar, pel\xc2\xb7l\xc3\xadcula que posteriorment obtindria un Oscar de l\'Acad\xc3\xa8mia a la millor pel\xc2\xb7l\xc3\xadcula estrangera. A principis de la d\xc3\xa8cada del 1990 va haver-hi un auge de bandes de m\xc3\xbasica indie, que es va con\xc3\xa8ixer com el Xix\xc3\xb3n Sound.\n_START_SECTION_\nGastronomia\n_START_PARAGRAPH_\nDestaca dintre del menjar cl\xc3\xa0ssic, com a primers, les fabes, les reines en la cuina asturiana, ja sigui la conegud\xc3\xadssima fabada amb compango (xori\xc3\xa7, botifarra i llard), com amb clo\xc3\xafsses, cabra, amb ca\xc3\xa7a, etc., i el pote asturi\xc3\xa0. En els segons el port aporta saborosos peixos i mariscs del Cant\xc3\xa0bric amb el qual es realitzen receptes tradicionals com la chopa a la sidra, besuc a l\'esquena, ventresca de bon\xc3\xadtol o els oricis, encara que tamb\xc3\xa9 tenen la seva import\xc3\xa0ncia els plats de carn de les parr\xc3\xb2quies de l\'interior com la vedella o el "pitu de caleya". Les postres t\xc3\xadpiques s\xc3\xb3n l\'arr\xc3\xb2s amb llet, past\xc3\xads charlota o gijonesa, bescuit Gij\xc3\xb3n i princesetes._NEWLINE_Com beguda hi ha la sidra, que servida a la manera tradicional (servint-la en "culines") acompanya menjars i a les llargues tardes d\'estiu acompanya truites, xori\xc3\xa7os a la sidra i empanades als berenadors de les parr\xc3\xb2quies rurals com Deva, Castiello o Mareig. Gij\xc3\xb3n \xc3\xa9s pedrera tamb\xc3\xa9 de joves cuiners que han rejovenit la cuina asturiana. No \xc3\xa9s dif\xc3\xadcil de trobar a Xix\xc3\xb3n llocs on la sofisticaci\xc3\xb3 en el menjar no estigui acompanyada d\'un tracte amable i uns preus molt ajustats.\n_START_SECTION_\nUniversitat\n_START_PARAGRAPH_\nA finals dels anys 1990 es va construir el campus de Viesques, pertanyent a la Universitat d\'Oviedo/Uvi\xc3\xa9u i conformat per les seg\xc3\xbcents escoles: I.O. d\'Enginyeria T\xc3\xa8cnica Industrial de Gij\xc3\xb3n (de gran tradici\xc3\xb3 i que recentment va celebrar els seus 150 anys d\'antiguitat), I.O.I.T. d\'Inform\xc3\xa0tica i Telem\xc3\xa0tica de Gij\xc3\xb3n/Xix\xc3\xb3n, I.S. de Marina Civil, I.O. de Relacions Laborals i Escola Polit\xc3\xa8cnica Superior d\'Enginyeria de Gij\xc3\xb3n/Xix\xc3\xb3n (en la qual s\'imparteixen tres titulacions principals, Enginyer Industrial, Enginyer Inform\xc3\xa0tic i Enginyer en Telecomunicacions). Est\xc3\xa0 planejat que en un futur el campus i el seu entorn es traslladi al centre que es troba dins el nucli urb\xc3\xa0, l\'Escola Universit\xc3\xa0ria "Jovellanos" (estudis d\'empresarials, administraci\xc3\xb3 p\xc3\xbablica i turisme). Durant el setembre de 2004 es va dur a terme el trasllat al campus de l\'Escola Universit\xc3\xa0ria d\'Enginyeria T\xc3\xa8cnica Industrial.\n_START_SECTION_\nEsports\n_START_PARAGRAPH_\nLa vila compta amb un dels equips hist\xc3\xb2rics de futbol, el ja centenari Real Sporting de Gij\xc3\xb3n, actualment a la segona divisi\xc3\xb3 de la lliga espanyola, per\xc3\xb2 que durant molts anys, fins a vint-i-un consecutius, va jugar a primera divisi\xc3\xb3. Juga a l\'estadi de futbol de propietat municipal d\'El Molin\xc3\xb3n. Tamb\xc3\xa9 compta amb un equip de b\xc3\xa0squet, el Gij\xc3\xb3n B\xc3\xa0squet, que actualment es troba en la lliga LEB i que va estar a la lliga ACB de b\xc3\xa0squet quatre temporades, tres d\'elles consecutives. La seva pista de joc \xc3\xa9s el Palau d\'Esports de Gij\xc3\xb3n/Xix\xc3\xb3n._NEWLINE_El Real Grup de Cultura Covadonga \xc3\xa9s una de les societats privades de car\xc3\xa0cter esportiu m\xc3\xa9s importants d\'Espanya. Compta amb gaireb\xc3\xa9 30.000 socis i unes instal\xc2\xb7lacions punteres en mat\xc3\xa8ria esportiva. Cal destacar tamb\xc3\xa9 altres clubs com el Club Nataci\xc3\xb3 Santa Olaya, situat tamb\xc3\xa9 entre els m\xc3\xa9s importants del pa\xc3\xads, el Club H\xc3\xadpico Astur, el Real Club de Golf de Castiello, el Club de Tennis de Gij\xc3\xb3n, o el Real Club Astur de Regates. \xc3\x89s tamb\xc3\xa9 destacable la celebraci\xc3\xb3 a l\'estiu del concurs h\xc3\xadpic de Las Mestas, considerat com un dels millors d\'Espanya. La ciutat es troba a 75 quil\xc3\xb2metres de les pistes d\'esqu\xc3\xad de Valgrande-Pajares.\n_START_SECTION_\nHostaleria\n_START_PARAGRAPH_\nHi ha nombrosos bars, restaurants i sidreries, hotels de totes les categories i un Parador de Turisme.'